и кто̀ дово́ленъ возглаго́лати си̂лы твоя̂, слы́шаны сотвори́ти вся̂ хвалы̂ твоя̂, илѝ повѣ́дати вся̂ чудеса̀ твоя̂ во вся́ко вре́мя влд̑ко;влд̑ко всѣ́хъ, гдс̑и нб҃сѐ и землѝ, и всея̀ тва́ри, ви́димыя же и неви́димыя: сѣдя́й на прс̑то́лѣ сла́вы, и призира́яй бє́здны, безнача́льне, неви́диме, непостижи́ме, неѡпи́санне, неизмѣ́нне ѻ́ч҃е гдс̑а на́шегѡ іи҃са хрс̑та̀ вели́кагѡ бг҃а и сп҃си́теля, упова́нія на́шегѡ, и́же є́сть ѻ́бразъ твоея̀ бл҃гости: печа́ть равноѻбра́зная, въ себѣ̀ показу́я тя̀ ѻц҃а̀, сло́во живо́е, бг҃ъ и́стинный, превѣ́чная прему́дрость, живо́тъ, ѡсщ҃е́ніе, си́ла, свѣ́тъ и́стинный, и́мже дх҃ъ ст҃ы́й яви́ся: дх҃ъ и́стины, сн҃оположе́нія дарова́ніе, ѡбруче́ніе бу́дущагѡ наслѣ́дія, нача́токъ вѣ́чныхъ бла̂гъ, животворя́щая си́ла, исто́чникъ ѡсщ҃е́нія, ѿ негѡ́же вся̀ тва́рь слове́сная же и у́мная укрѣпля́ема тебѣ̀ слу́житъ, и тебѣ̀ присносу́щное возсыла́етъ славосло́віе, я́кѡ вся́чєская рабѡ́тна тебѣ̀